*Obecné zastupiteľstvo v Sihelnom na základe ustanovenia § 11 ods. 4 písm. k) zákona Slovenskej národnej rady č. 369/1990 Zb. o obecnom zriadení v znení neskorších predpisov vydáva tieto*

**ZÁSADY ODMEŇOVANIA POSLANCOV OBECNÉHO ZASTUPITEĽSTVA**

**OBCE SIHELNÉ**

**§ 1**

**ÚVODNÉ USTANOVENIA**

(1) Zásady odmeňovania poslancov obecného zastupiteľstva obce Sihelné upravujú odmeňovanie:

1.) poslancov obecného zastupiteľstva,

2.) členov komisií obecného zastupiteľstva, ktorí nie sú poslancami,

3.) zástupcu starostu

(2) Obec poskytuje tieto odmeny vzhľadom na úlohy a časovú náročnosť výkonu funkcie podľa týchto zásad odmeňovania poslancov.

(3) Poslanec obecného zastupiteľstva je oprávnený vzdať sa odmeny. Vzdanie sa odmeny je potrebné uskutočniť písomne s vlastnoručným podpisom uvedením dátumu a s doručením na obecný úrad Sihelné. Poslanec stráca nárok na odmenu za výkon funkcie poslanca dňom doručenia vzdania sa tohto nároku.

(4) Člen komisie obecného zastupiteľstva, ktorý nie je poslancom je oprávnený vzdať sa odmeny. Vzdanie sa odmeny je potrebné uskutočniť písomne s vlastnoručným podpisom uvedením dátumu a s doručením na obecný úrad Sihelné. Nárok na odmenu za výkon funkcie člena komisie obecného zastupiteľstva stráca dňom doručenia vzdania sa tohto nároku.

(5) Poslancovi patrí okrem odmeny aj náhrada skutočných výdavkov, ktoré mu v súvislosti s výkonom funkcie poslanca vznikli, podľa osobitných predpisov platných pre zamestnancov v pracovnom pomere, t. j. podľa zákona č. 283/2002 Z. z. o cestovných náhradách v znení neskorších predpisov.

(6) Pokiaľ bola zo strany zamestnávateľa poskytnutá poslancom alebo členom komisií, ktorí nie sú poslancami náhrada mzdy alebo inej odmeny v súvislosti s výkonom poslaneckej funkcie, má zamestnávateľ nárok na jej refundáciu od obce.

(7) Poslancom, ktorí nie sú v pracovnom alebo obdobnom pomere, obec poskytuje náhradu ušlého zárobku. Výšku ušlého zárobku musí preukázať poslanec, ktorý náhradu od obce požaduje.

**§ 2**

**ODMEŇOVANIE POSLANCOV**

(1) Poslancovi obecného zastupiteľstva patrí odmena za účasť na zasadnutí orgánov obecného zastupiteľstva - avšak len v prípade splnenia podmienky účasti na celom zasadnutí včítane hlasovania - takto :

a) za účasť na zasadnutí obecného zastupiteľstva **50 €**

b) za účasť na zasadnutí obecnej rady

c) za účasť na zasadnutí komisie obecného zastupiteľstva

(2) Poslancovi možno poskytnúť aj mimoriadnu odmenu väčšej náročnosti výkonu tejto funkcie alebo v prípade splnenia mimoriadnej úlohy. Návrh na túto odmenu predkladá starosta obce alebo niektorý z poslancov. O poskytnutí tejto odmeny a jej výške rozhoduje obecné zastupiteľstvo prijatím uznesenia.

(3) Poslanec je povinný preukazovať svoju účasť na zasadnutiach obecného zastupiteľstva a jeho orgánov podpisom na prezenčnej listine, ktorá tvorí prílohu zápisnice zo zasadnutia konkrétneho orgánu.

(4) Pri určovaní výšky odmeny poslanca sa vychádza z týchto prezenčných listín, ako aj iných podkladov dokumentujúcich konkrétnu činnosť poslanca v súvislosti s plnením jeho funkcie.

(5) Odmeny poslancom sú vyplácané prostredníctvom obecného úradu obce Sihelné v decembrovom výplatnom termíne.

(6) Súčet všetkých odmien poslanca obecného zastupiteľstva nesmie v kalendárnom roku presiahnuť sumu jedného mesačného platu starostu obce Sihelné v danom kalendárnom roku bez zvýšenia podľa príslušnej platovej skupiny.

**§ 3**

**ODMEŇOVANIE ČLENOV KOMISIÍ OBECNÉHOZASTUPITEĽSTVA,**

**KTORÍ NIE SÚ POSLANCAMI**

(1) Členovi komisie obecného zastupiteľstva, ktorý nie je poslanec patrí odmena účasť na zasadnutí orgánov obecného zastupiteľstva a však len v prípade splnenia podmienky účasti na celom zasadnutí včítane hlasovania takto :

a) za účasť na zasadnutí komisie obecného zastupiteľstva, nebola schválená

b) za účasť na zasadnutí obecného zastupiteľstva

c) za účasť na zasadnutí obecnej rady

(2) Člen komisie obecného zastupiteľstva je povinný preukazovať nárok na odmenu tak, že svojim podpisom na prezenčnej listine, ktorá tvorí prílohu zápisnice zo zasadnutia konkrétneho orgánu, potvrdí svoju účasť na uvedených zasadnutiach.

(3) Odmena je členovi komisie obecného zastupiteľstva, ktorý nie je poslanec, uhrádzaná v decembrovom výplatnom termíne prostredníctvom obecného úradu obce Sihelné.

(4) Odmena členovi komisie obecného zastupiteľstva, ktorý nie je poslanec nesmie v kalendárnom roku presiahnuť polovicu mesačného platu starostu obce Sihelné v danom kalendárnom roku bez zvýšenia podľa príslušnej platovej skupiny.

**§ 4**

**ODMEŇOVANIE ZÁSTUPCU STAROSTU**

(1) Poslancovi vykonávajúcemu funkciu zástupcu starostu, ktorý nie je dlhodobo plne uvoľnený zo zamestnania patrí za vykonávanie úloh zástupcu starostu odmena, **ktorá nebola schválená Obecným zastupiteľstvom.**

(2) Poslancovi vykonávajúcemu funkciu zástupcu starostu sa popri tejto odmene vyplácajú aj odmeny v zmysle § 2 týchto zásad.

(3) Odmena za vykonávanie úloh zástupcu starostu sa vypláca v decembrovom výplatnom termíne prostredníctvom obecného úradu obce Sihelné.

(4) Súčet všetkých odmien poslanca obecného zastupiteľstva, ktorý vykonáva funkciu zástupcu starostu nesmie v kalendárnom roku presiahnuť sumu jedného mesačného platu starostu obce Sihelné v danom roku bez zvýšenia podľa príslušnej platovej skupiny.

(5) Do súčtu týchto odmien sa započítava aj odmena za výkon funkcie zástupcu starostu.

**§ 5**

**ZÁVEREČNÉ USTANOVENIA**

(1) Zásady odmeňovania poslancov obecného zastupiteľstva obce Sihelné boli schválené uznesením č. E/8. obecného zastupiteľstva obce Sihelné dňa 18. 11. 2022.

(2) Tieto zásady nadobúdajú účinnosť dňom ich schválenia obecným zastupiteľstvom.

Týmto dňom sa zrušujú Zásady odmeňovania poslancov obecného zastupiteľstva obce Sihelné zo dňa 6. 12. 2018 a to vrátane všetkých dodatkov a doplnení.

(3) Zmeny a doplnenia zásad odmeňovania poslancov obecného zastupiteľstva je možné vykonať iba na základe uznesenia obecného zastupiteľstva obce Sihelné.

V Sihelnom dňa 4. 11. 2022

 Mgr. Ľubomír Piták

starosta obce